Poliačik, Martin, poslanec NR SR (2015-06-25):
Ďakujem veľmi pekne. Ja nebudem dlho. Ja chcem povedať v zásade len jednu vec. Je smutné, keď musia prísť takéto návrhy do parlamentu, lebo existujú ľudia, ktorým nedochádza, že sa majú správať slušne, hej, že keď príde zákon, ktorý hovorí, že musíme dodržiavať zákon, tak už niečo nie je v poriadku. Jednak sa nám kopí nová legislatíva a jednak to vypovedá o tom, že niekde zlyhávajú tie brzdy a protiváhy v štáte, lebo existujú články moci, ktoré si myslia, že pre ne zákon neplatí. A ak by pre ne aj platil zákon, že si ho vyložia po svojom do poslednej čiarky a bodky, tak nad niečím takým ako morálka a základné pravidlá demokracie, už im nehovorí vôbec nič. A to je presne situácia, ktorá, predpokladám, stála pri vzniku tejto novely. Keď sa pozrieme napríklad na vzťah súčasného amerického prezidenta a televízie Fox, tak to je naozaj mačka a pes. Fox kritizuje Obamu prakticky od kravaty po topánky, za každý jeden krok, ktorý spraví, ale keď sú tie každoročné stretnutia prezidenta s novinármi, tak sedia vpredu pri jednom z prvých stolov. Už len preto, že priateľov si treba držať blízko a nepriateľov ešte bližšie. Pre nášho premiéra, pre našu vládu toto neplatí. Náš premiér, naša vláda si povedali pred voľbami: bude dobré, keď si vytvoríme nejakých nepriateľov. A jednoducho si povedali, tak s týmito novinármi my sa rozprávať nebudeme. Vymyslené dôvody, hranie sa na urazenú babku len preto, že strategicky sme si povedali, že toto je tá slabšia skupina, ktorú môžeme spolu s našimi voličmi vyhlásiť za spoločného nepriateľa. A som presvedčený o tom, že toto by malo byť v demokratickej spoločnosti neprijateľné. Lebo aj čitatelia každého média sú voliči, čitatelia každého média sú platcovia daní a čitatelia každého média majú právo na informácie. A vláda si nemôže povedať, že s týmito, ktorí nekladú nepríjemné otázky, sa rozprávať budeme, ale s tými, ktorých ich kladú, sa rozprávať nebudeme. Ja som raz kritizoval jednu nemenovanú televíziu, že sa správa servilne voči súčasnej vláde, a predstavte si, pán moderátor si ma zavolal do relácie, aby mi vysvetlil, že to tak nie je, hej. Normálne ja som tam 30 minút, som sa pozeral, že ja som sa zle vyspal alebo toto je rozprávka, s kým sa ten človek vlastne háda. On sa išiel obhajovať pred poslancom Národnej rady, že oni sú objektívni. Ja som mu povedal, máte plné právo mať svojich favoritov, máte plné právo ich protežovať, máte plné právo niekoho pretláčať a robiť mu politickú agendu. Ten Fox to robí tiež. Ale to priznajte, povedzte, toto je náš favorit. To, že predseda SNS pán Danko v TA3, ježiš, už som to povedal, v tej nemenovanej televízii pomaly stanuje a čakám, kedy tam začne hlásiť počasie. Veď to je proste tak očividné, že je tlačený, že tam už sa ani inak nedá, ale poctivé by bolo, keby proste to televízia povedala: okej, je to náš favorit, budeme ho tlačiť, chceme ho mať v parlamente alebo niekto ho chce mať v parlamente. (Reakcia z pléna.) To už je jedno. Ja neviem, ja Dušanove preferencie vôbec nepoznám. Takže poctivé by bolo povedať, okej, za týchto kopeme. A poctivé zo strany verejného činiteľa je, každému odpovedať. Keď dá otázku, mám odpovedať, lebo on sa pýta v mene verejnosti. On je takisto zástupcom občanov. Takže na jednej strane som smutný, že tu takáto novela musí byť, ale na druhej strane jej vyjadrujem teda plnú podporu a predpokladám, že aj v mene mojich kolegov, pretože keď už musí byť zákon, ktorý hovorí, že sa má dodržiavať zákon na to, aby niečo fungovalo, možnože to bude platiť iba dočasne, možnože to budeme musieť jedného dňa zrušiť, možno sa dohodneme, že sa budeme správať ako ľudia, a dovtedy sú aj takéto novely jednoducho potrebné. Ďakujem.